## Odluka o osnivanju Odbora za fiskalnu politiku

### NN 40/2011 (6.4.2011.), Odluka o osnivanju Odbora za fiskalnu politiku

VLADA REPUBLIKE HRVATSKE

946

Na temelju članka 30. stavka 2. Zakona o Vladi Republike Hrvatske (»Narodne novine«, br. 101/98, 15/2002, 117/2001, 199/2003, 30/2004 i 77/2009) u vezi sa Zakonom o fiskalnoj odgovornosti (»Narodne novine«, broj 139/2010), Vlada Republike Hrvatske je na sjednici održanoj 25. ožujka 2011. godine donijela

ODLUKU

O OSNIVANJU ODBORA ZA FISKALNU POLITIKU

I.

Ovom Odlukom osniva se Odbor za fiskalnu politiku (u daljnjem tekstu: Odbor) kao stručno i neovisno tijelo s ciljem unaprjeđenja sustava javnih financija i praćenja primjene fiskalnih pravila utvrđenih Zakonom o fiskalnoj odgovornosti, čime će se doprinijeti osiguranju i održavanju fiskalne discipline, transparentnosti te srednjoročne i dugoročne održivosti javnih financija.

II.

(1) Odbor ima 7 članova. Članovi Odbora su:

– predstavnik Ekonomskog instituta, Zagreb

– predstavnik Instituta za javne financije

– predstavnik Hrvatske narodne banke

– predstavnik Državnog ureda za reviziju

– dva predstavnika ekonomskih fakulteta

– predstavnik Pravnog fakulteta Sveučilišta u Zagrebu.

(2) Članove Odbora iz stavka 1. ove točke predlažu institucije iz kojih dolaze.

(3) U Odbor će naizmjence biti imenovana dva predstavnika ekonomskih fakulteta, i to u prvom mandatu predstavnik Ekonomskog fakulteta Sveučilišta u Zagrebu i predstavnik Ekonomskog fakulteta Sveučilišta u Splitu, a u drugom mandatu predstavnik Ekonomskog fakulteta Sveučilišta u Osijeku i predstavnik Ekonomskog fakulteta Sveučilišta u Rijeci, i tako nadalje.

(4) Na temelju prijedloga iz stavka 2. ove točke, članove Odbora imenuje Vlada Republike Hrvatske na razdoblje od 5 godina.

(5) Za člana Odbora institucija predlaže osobu s priznatim osobnim ugledom i profesionalnim iskustvom iz područja fiskalne politike koja istodobno ne smije obavljati funkcije i dužnosti koje bi mogle utjecati na njezinu nepristranost u obavljanju zadaća Odbora.

(6) Odborom predsjeda ministar financija bez prava glasa.

(7) U radu Odbora mogu sudjelovati i druge osobe o čemu odlučuje Odbor.

III.

(1) Članovi Odbora u trenutku imenovanja, a niti u prethodne tri godine te za vrijeme članstva u Odboru ne smiju biti članovi političkih stranaka.

(2) Člana Odbora razriješit će Vlada Republike Hrvatske na prijedlog institucije iz koje dolazi prije isteka razdoblja na koje je imenovan:

– ako to sam zatraži

– ako bude pravomoćno osuđen za kazneno djelo

– ako trajno izgubi sposobnost obavljanja svoje dužnosti

– ako tijekom trajanja mandata bude imenovan, odnosno izabran na funkciju ili dužnosti koje bi mogle utjecati na njegovu nepristranost u obavljanju zadaća Odbora.

IV.

(1) Zadaće Odbora su:

– razmatranje i procjena primjene fiskalnih pravila utvrđenih Zakonom o fiskalnoj odgovornosti u prijedlogu državnog proračuna Republike Hrvatske za proračunsku godinu i projekcija za sljedeće dvije godine te prijedloga financijskih planova izvanproračunskih korisnika državnog proračuna Republike Hrvatske

– razmatranje i procjena primjene fiskalnih pravila utvrđenih Zakonom o fiskalnoj odgovornosti u prijedlogu izmjena i dopuna državnog proračuna Republike Hrvatske i prijedlogu izmjena i dopuna financijskih planova izvanproračunskih korisnika državnog proračuna Republike Hrvatske

– razmatranje i procjena primjene fiskalnih pravila utvrđenih Zakonom o fiskalnoj odgovornosti u prijedlogu polugodišnjeg i godišnjeg izvještaja o izvršenju državnog proračuna Republike Hrvatske i izvještaja o primjeni fiskalnih pravila

– razmatranje i procjena dokumenata koje donosi Vlada Republike Hrvatske, a vezani su uz proces izrade državnog proračuna Republike Hrvatske i projekcija

– razmatranje i procjena mjera unaprjeđenja učinkovitosti i održivosti sustava javnih financija.

(2) Odbor će o zauzetim stajalištima tijekom izvršavanja zadaća iz ove točke najmanje dva puta godišnje informirati javnost objavama na internetskim stranicama Ministarstva financija.

(3) Odbor se sastaje najmanje jednom u četiri mjeseca.

(4) Odbor može, tijekom izvršavanja zadaća iz ove točke pravovaljano zauzimati stajališta većinom glasova, ako je prisutna većina članova Odbora.

V.

(1) Administrativne poslove za Odbor obavlja Ministarstvo financija.

(2) Članovi Odbora za rad u Odboru ne primaju naknadu.

(3) Članovi Odbora za rad u Odboru imaju pravo na naknadu prijevoznih troškova u visini stvarnih troškova ili naknadu troškova za korištenje privatnog automobila u službene svrhe i naknadu troškova noćenja u visini stvarnih troškova, kako je utvrđeno za korisnike koji se financiraju iz sredstava državnog proračuna Republike Hrvatske. Sredstva za navedene namjene osiguravaju se u državnom proračunu Republike Hrvatske.

VI.

Način rada Odbora uređuje se Poslovnikom koji donosi Odbor.

VII.

Ova Odluka stupa na snagu danom donošenja, a objavit će se u »Narodnim novinama«.

Klasa: 410-01/11-02/01

Urbroj: 5030120-11-1

Zagreb, 25. ožujka 2011.

Predsjednica
Jadranka Kosor, dipl. iur., v. r.

Odluka, NN 40/2011-946